ส่วนที่ 1

  -----------------------------------------------------------------------
  ข้อมูลสรุป (Executive Summary)

  -----------------------------------------------------------------------

ส่วนที่ 1

ข้อมูลสรุป (executive summary)

บริษัทฯ ประกอบธุรกิจผลิตและจัดจำหน่ายหนังสำหรับเบาะรถยนต์
โดยใช้หนังโคหรือกระบือในการผลิตหนังผืนสำเร็จรูปโดยผ่านกรรมวิธีฟอกย้อม
และนำมาตัดและ/หรือเย็บเป็นผลิตภัณฑ์ ทั้งนี้ บริษัทฯ
มีสถานะเป็นผู้ผลิตเบาะหนังและชิ้นส่วนหนังสำหรับรถยนต์โดยอ้อม (Second Tier Original
Equipment Manufacturer หรือ 2^(nd) Tier OEM) ของผู้ผลิตรถยนต์ชั้นนำ อาทิ โตโยต้า
ฮอนด้า นิสสัน ฟอร์ด มิตซูบิชิ อีซูซุ มาสด้า ซูบารุ เป็นต้น กล่าวคือ บริษัทฯ
ได้รับความไว้วางใจให้เป็นผู้ผลิตหนังสำหรับเบาะที่นั่งรถยนต์และอุปกรณ์ตกแต่งภายในรถยนต์ที่ใช้หนัง
ได้แก่ พวงมาลัย กระปุกเกียร์ เป็นต้น
เพื่อส่งมอบให้แก่ผู้ผลิตเบาะหนังและชิ้นส่วนหนังสำหรับรถยนต์โดยตรง (First Tier Original
Equipment Manufacturerหรือ 1^(st) Tier OEM)
ให้กับบริษัทผู้ผลิตรถยนต์ดังกล่าวผลิตจำหน่ายให้ลูกค้าทั้งภายในประเทศและส่งออกไปยังต่างประเทศ
ซึ่งการผลิตส่วนใหญ่จะเป็นการผลิตตามคำสั่งซื้อของลูกค้า (OEM)
และบางส่วนเป็นการผลิตขายให้ลูกค้าทั่วไป (After Market)

ผลิตภัณฑ์และบริการของบริษัทฯ แบ่งออกเป็น 4 กลุ่ม ได้แก่

1.  หนังผืนสำเร็จรูป สำหรับผลิตเบาะที่นั่งรถยนต์และอุปกรณ์ตกแต่งภายในรถยนต์ที่ใช้หนัง ได้แก่
    พวงมาลัย กระปุกเกียร์ เป็นต้น

2.  ชิ้นส่วนหนังที่ตัดแล้ว (Cut Part)
    สำหรับผลิตเบาะที่นั่งรถยนต์และอุปกรณ์ตกแต่งภายในรถยนต์ที่ใช้หนัง ได้แก่ พวงมาลัย
    กระปุกเกียร์ เป็นต้น โดยเป็นการผลิตตามความต้องการของลูกค้าโดยลูกค้าจะส่งแบบ
    (Drawing) ให้กับบริษัทฯ โดยบริษัทฯ
    จะนำหนังที่ผ่านการฟอกย้อมตามกระบวนการผลิตมาตัดเป็นชิ้นงานสำเร็จรูปตามแบบ

3.  การบริการเย็บและร้อยหนัง (Sewing)
    สำหรับเบาะที่นั่งรถยนต์และอุปกรณ์ตกแต่งภายในรถยนต์ที่ใช้หนัง
    ซึ่งเป็นการรับจ้างช่วงการผลิตจากผู้ผลิตชิ้นส่วนยานยนต์
    โดยเป็นบริการเย็บหนังเพื่อหุ้มเบาะรถยนต์ บริการร้อยหนังสำหรับพวงมาลัยรถยนต์
    และบริการร้อยหนังสำหรับกระปุกเกียร์รถยนต์

4.  บริการรับหุ้มเบาะรถยนต์ สำหรับลูกค้าที่มีรถยนต์ที่เป็นเบาะผ้าแล้วนำมาหุ้มเป็นเบาะหนัง
    ซึ่งเป็นหนังที่ผลิตโดยบริษัทฯ โดยผลิตตามความต้องการของลูกค้า

ทั้งนี้ ผลิตภัณฑ์ของบริษัทฯ ได้รับการรับรองมาตรฐานสากล ISO/TS 16949:2002
สำหรับผลิตภัณฑ์และระบบงานทั้งหมด จากสถาบัน TUV Rheinland Group ประเทศเยอรมนี
ซึ่งเป็นมาตรฐานของผลิตภัณฑ์ที่เกี่ยวข้องกับอุตสาหกรรมยานยนต์
โดยการผลิตเป็นการรับจ้างผลิตตามคำสั่ง (Made to order) จากลูกค้าทั้งในและต่างประเทศ
ลูกค้าสามารถสั่งผลิตผลิตภัณฑ์ที่มีรูปแบบและคุณสมบัติเฉพาะ เช่น
หนังสัตว์ฟอกที่สามารถทำความสะอาดได้ง่าย (Cleaning Leather)
หนังสัตว์ฟอกไร้สารโครเมียม (Chrome-free Leather) เป็นต้น ซึ่งบริษัทฯ
สามารถรับงานผลิตผลิตภัณฑ์ได้ทุกรูปแบบและทุกความต้องการ
โดยเป็นการร่วมพัฒนากับลูกค้าโดยอ้อมของบริษัทฯ คือ บริษัทผู้ผลิตรถยนต์ (Car Maker)
เนื่องจากบริษัทฯ มีทีมงานผู้เชี่ยวชาญและเครื่องจักรอันทันสมัย ที่มีกำลังการผลิตสูงสุดถึง
12,000,000 ตารางฟุตต่อปีหรือประมาณ 360,000 ผืนต่อปี ซึ่งปี 2548 บริษัทฯ
มีปริมาณการผลิตจริงประมาณ 10,791,378 ตารางฟุต ซึ่งคิดเป็นอัตราการใช้กำลังการผลิตร้อยละ
90.00 และ ณ 31 ธันวาคม 2548 บริษัทฯ มีโรงงานจำนวน 5 โรงงาน
โดยมีพื้นที่ใช้สอยรวมทั้งสิ้น 27,925 ตารางเมตร และมีสาขาบริการ 1 สาขา
สำหรับบริการรับหุ้มเบาะรถยนต์ตามความต้องการของลูกค้า (After Market) ทั้งนี้
โรงงานและสาขาบริการของบริษัทฯ ตั้งอยู่ในจังหวัดสมุทรปราการ

บริษัทฯ มีผู้ถือหุ้นรายใหญ่ ได้แก่ กลุ่มของนายองอาจ ดำรงสกุลวงศ์ ถือหุ้นร้อยละ 47.15 และกลุ่ม
Sumitomo ถือหุ้นร้อยละ 20.00 โดยกลุ่ม Sumitomo เป็นผู้ถือหุ้นเชิงกลยุทธ์ (Strategic
Shareholder)
ซึ่งให้การสนับสนุนด้านการตลาดด้วยการขยายฐานลูกค้าทั้งในและต่างประเทศให้แก่บริษัทฯ

บริษัทฯ ก่อตั้งขึ้นเพื่อประกอบธุรกิจอุตสาหกรรมฟอกหนัง ณ จังหวัดสมุทรปราการ เมื่อวันที่ 25
กันยายน 2535 (เดิมชื่อ “บริษัท อินเตอร์-ไฮด์ เลเธอร์ จำกัด”) ด้วยทุนจดทะเบียนเริ่มแรก 5
ล้านบาท โดยนายองอาจ ดำรงสกุลวงษ์ และนางสาวชุติมา บุษยโภคะ และต่อมาในปี 2541
ได้เริ่มพัฒนาสายผลิตภัณฑ์หนังสำหรับอุตสาหกรรมยานยนต์
เนื่องจากผู้บริหารมีวิสัยทัศน์โดยเล็งเห็นโอกาสทางธุรกิจสำหรับการฟอกหนังเพื่อใช้ในอุตสาหกรรมยานยนต์
และในปี 2543 ได้เลิกสายการผลิตหนังสำหรับเฟอร์นิเจอร์
เนื่องจากมีการแข่งขันสูงในธุรกิจฟอกหนังสำหรับทำเฟอร์นิเจอร์
และธุรกิจฟอกหนังเพื่อใช้ในอุตสาหกรรมยานยนต์มีแนวโน้มการเติบโตที่ดี
จึงเปลี่ยนสายการผลิตจากการผลิตหนังสำหรับทำเฟอร์นิเจอร์มาเป็นสายการผลิตฟอกหนังสำหรับอุตสาหกรรมยานยนต์อย่างครบวงจร

ลูกค้าของบริษัทฯ คือ ผู้ผลิตเบาะหนังและชิ้นส่วนหนังสำหรับรถยนต์โดยตรง (1^(st) Tier OEM)
ให้กับบริษัทผู้ผลิตรถยนต์ (Car Maker) อย่างไรก็ตาม การที่บริษัทฯ
จะสามารถได้รับคำสั่งซื้อจากลูกค้าได้นั้น บริษัทฯ จะต้องได้รับการคัดเลือกจากผู้ผลิตรถยนต์ดังกล่าว
ให้เป็นผู้ผลิตเบาะหนังและชิ้นส่วนหนังสำหรับรถยนต์โดยอ้อม (2^(nd) Tier OEM)
ของผู้ผลิตรถยนต์
ซึ่งจะต้องผ่านขั้นตอนการวิจัยและพัฒนาผลิตภัณฑ์ร่วมกับผู้ผลิตรถยนต์ก่อนการผลิตรถยนต์รุ่นนั้นๆ
ออกจำหน่ายในแต่ละประเทศ เพื่อให้ผู้ผลิตรถยนต์เชื่อมั่นต่อคุณภาพผลิตภัณฑ์ของบริษัทฯ นอกจากนั้น
บริษัทฯ จะต้องสามารถแสดงให้ผู้ผลิตรถยนต์ดังกล่าวเชื่อมั่นถึงความพร้อมด้านกำลังการผลิต
มาตรฐานของผลิตภัณฑ์ และการส่งมอบผลิตภัณฑ์ได้ตรงเวลาตามความต้องการของลูกค้า
เนื่องจากลักษณะธุรกิจเป็นการวางแผนการผลิตล่วงหน้าที่ต้องการการส่งมอบผลิตภัณฑ์ที่ตรงต่อเวลา
และการได้คำสั่งซื้อจากลูกค้านั้น บริษัทฯ จะได้รับคำสั่งซื้อ
ผลิตภัณฑ์เป็นระยะเวลาตามอายุการผลิตของรุ่นรถยนต์ (Model Life) สำหรับรถยนต์รุ่นนั้นๆ
ซึ่งโดยทั่วไป รถยนต์แต่ละรุ่นจะมีอายุในการผลิตเฉลี่ยประมาณ 4 - 8 ปี สำหรับปี 2548 บริษัทฯ
มีสัดส่วนมูลค่าการจำหน่ายในประเทศร้อยละ 87.33 และการจำหน่ายต่างประเทศร้อยละ 12.67

สำหรับผลประกอบการของบริษัทฯ มีดังนี้ ยอดสินทรัพย์รวมของบริษัทฯ ณ วันที่ 31 ธันวาคม 2547
และ 2548 เท่ากับ 616.29 ล้านบาท และ 995.34 ล้านบาทตามลำดับ
โดยการเพิ่มขึ้นของสินทรัพย์รวมในปี 2548 เกิดขึ้นจากการลงทุนขยายโรงงาน
และกำลังการผลิตเพื่อรองรับคำสั่งซื้อที่เพิ่มขึ้นทำให้ที่ดิน อาคาร และอุปกรณ์เพิ่มขึ้นจาก 256.02
ล้านบาทในปี 2547 เป็น 300.25 ล้านบาท ณ ปี 2548
รวมถึงการเพิ่มขึ้นของลูกหนี้การค้าและสินค้าคงเหลือ ณ ปี 2548
เป็นผลจากการเพิ่มขึ้นของยอดขาย ซึ่งหากพิจารณาถึงระยะเวลาในการเรียกเก็บหนี้
และระยะเวลาในการสต๊อคสินค้ายังคงลดลง โดยลดลงจาก 50 วัน และ 170 วันในปี 2547
เหลือ 46 วัน และ 134 วัน ณ ปี 2548 ตามลำดับ

หนี้สินรวมของบริษัทฯ มีแนวโน้มลดลงอย่างต่อเนื่องจาก 602.77 ล้านบาทในปี 2547 เป็น
456.94 ล้านบาท เนื่องจากบริษัทฯ นำเงินจากการเพิ่มทุนจากการ IPO
มาชำระคืนเงินกู้ระยะสั้นบางส่วนในปี 2548

รายได้รวมของบริษัทฯ ในปี 2547 และปี 2548 เท่ากับ 654.13 ล้านบาท และ 1,003.15
ล้านบาท ซึ่งเพิ่มขึ้นอย่างต่อเนื่อง เนื่องจากรายได้จากการขาย ซึ่งถือเป็นรายได้หลักของบริษัทฯ
มีสัดส่วนกว่าร้อยละ 99 เพิ่มขึ้นอย่างเห็นได้ชัด โดยจะเห็นได้จากจำนวนรุ่นรถยนต์ที่บริษัทฯ
ได้รับมอบหมายให้เป็นผู้ผลิตหนังสำหรับผลิตเบาะที่นั่งรถยนต์
และอุปกรณ์ตกแต่งภายในรถยนต์ที่ใช้หนังเพิ่มขึ้นอย่างต่อเนื่องทุกปี
โดยปัจจุบันได้ผลิตให้แก่บริษัทผู้ผลิตรถยนต์ 8 บริษัท สำหรับรถยนต์กว่า 30 รุ่น จากการที่บริษัทฯ
มีความสามารถในการบริหารจัดการต้นทุนการผลิต ได้มีประสิทธิภาพยิ่งขึ้น
โดยสัดส่วนต้นทุนขายต่อรายได้รวมของบริษัทฯ ในปี 2547 และปี 2548 เท่ากับ ร้อยละ 80.22
และ 76.01 ตามลำดับ ซึ่งลดลงอย่างต่อเนื่อง เป็นผลจากการประหยัดโดยขนาด
เนื่องจากกำลังการผลิตที่เพิ่มสูงขึ้นจากยอดคำสั่งซื้อที่เพิ่มขึ้น ทำให้ต้นทุนคงที่ต่อหน่วยลดลง
การใช้หนังดิบภายในประเทศในสัดส่วนที่สูงขึ้น
ประกอบกับการที่ปริมาณวัตถุดิบที่ใช้ในการผลิตที่เพิ่มขึ้นตามคำสั่งซื้อที่เพิ่มขึ้น ทำให้บริษัทฯ
สามารถต่อรองราคากับผู้จัดจำหน่ายวัตถุดิบได้มากขึ้น
และสามารถสั่งซื้อวัตถุดิบบางรายการโดยเฉพาะเคมีภัณฑ์โดยตรงจากต่างประเทศ
ทำให้ราคาวัตถุดิบลดลง นอกจากนี้ บริษัทฯ ได้มีการนำระบบ Key Performance Index
และการมีความชำนาญในการผลิตมากขึ้น ทำให้บริษัทฯ
สามารถลดส่วนสูญเสียจากกระบวนการผลิตได้เป็นอย่างดี โดยอัตรากำไรสุทธิในปี 2547
ปรับเพิ่มขึ้นจากร้อยละ 5.90 ตามลำดับ เป็น ร้อยละ 12.13 ในปี 2548
โดยกำไรต่อหุ้นของบริษัทในปี 2547 และ 2548 เท่ากับ 1.88 บาท และ 3.06 บาท ตามลำดับ

เมื่อวันที่ 24 สิงหาคม 2548 บริษัทฯ
ได้จดทะเบียนแปรสภาพเป็นบริษัทมหาชนจำกัดโดยมีทุนจดทะเบียนจำนวน 300 ล้านบาท
และทุนชำระแล้วจำนวน 225 ล้านบาท มูลค่าที่ตราไว้หุ้นละ 5 บาท โดยในวันที่ 14-16 ธันวาคม
2548 มีการออกหุ้นสามัญเพิ่มทุนจำนวน 15 ล้านหุ้น มูลค่าที่ตราไว้หุ้นละ 5 บาท คิดเป็นร้อยละ
25.00 ของทุนจดทะเบียนทั้งหมดเพื่อเสนอขายและจัดสรรให้แก่ประชาชน
โดยมีราคาเสนอขายหุ้นละ 18.25 บาท และนำหลักทรัพย์ของบริษัทฯ
เข้าจดทะเบียนในตลาดหลักทรัพย์แห่งประเทศไทยเมื่อวันที่ 22 ธันวาคม 2548